Upacara pembukaan mulut

Upacara pembukaan mulut merupakan satu upacara Mesir purba yang digambarkan dalam teks-teks pengebumian seperti Teks Piramid. Dari Kerajaan Lama hingga Zaman Rom, terdapat banyak bukti upacara ini yang dipercayai memberikan si mati deria asas untuk melaksanakan tugas-tugas di alam akhirat. Pelbagai amalan dilakukan pada mayat, termasuk penggunaan alat khusus untuk menyentuh bahagian badan seperti mulut dan mata. Adat ini sering dikaitkan dengan kelahiran anak, yang melambangkan kelahiran semula dan permulaan baru. Contohnya, memotong daging haiwan berdarah sebagai persembahan untuk si mati melambangkan proses kelahiran yang biasanya melibatkan darah, dan mewakili permulaan kehidupan baru. Selain itu, alat seperti pesesykaf, yang menyerupai ekor ikan dan asalnya digunakan untuk memotong tali pusat bayi, menekankan lagi konsep "kelahiran semula".

Kepentingan agama

Orang Mesir purba percaya bahawa untuk mencapai alam akhirat, seseorang mesti melalui ujian-ujian sukar di Duat, yang melibatkan mengelak pelbagai makhluk dan perangkap berbahaya. Sebagai persiapan, individu akan menulis mantera-mantera khas dan arahan pada sarkofagus tentang cara mengelak bahaya-bahaya tersebut, dikenali sebagai teks keranda.

Namun, mereka perlu memiliki deria asas untuk berjaya. Upacara pembukaan mulut dipercayai akan memberi roh mereka akses kepada deria dan keperluan-keperluan ini setelah mati. Fungsi penting seperti bernafas, bercakap, melihat, makan, dan minum adalah antara keperluan ini. Selain itu, melafazkan mantera dan mengisytiharkan kesucian mereka di hadapan para dewa setelah melalui Duat memerlukan penggunaan deria seperti pendengaran, penglihatan dan pertuturan. Sebagai simbol kelahiran semula, mereka dipercayai diberi susu, air masin, dan air tawar ketika memasuki alam bawah tanah, sama seperti bayi menerima susu daripada ibu sebagai sumber nutrisi pertama. Keupayaan minum adalah penting untuk tujuan ini.

 Peralatan khas 
Patung: Upacara ini pada asalnya hanya dilakukan pada patung, usyabti, dan kuil, tetapi berubah melalui kerajaan pertengahan dan baru sehingga dilakukan kebanyakannya pada mayat. Namun, jika mayat musnah atau tidak dapat ditemui, patung dan usyabti boleh digunakan sebagai pengganti. Beberapa teks upacara seperti di makam Rekhmire menggambarkan ini dan menggunakan alat untuk menyentuh patung di bahagian badan yang betul.
Beliung upacara: Sebuah bekas kemenyan berbentuk lengan digunakan untuk menyentuh mata dan mulut untuk memulihkan deria individu.

Pesesykaf: Dipercayai bermaksud "pemisah roh ka". Ini adalah bilah bercabang diperbuat daripada obsidian, kaca, atau batu yang dibuat sebagai barangan pengebumian. Pada Kerajaan Lama, jelas bahawa objek ini pada asalnya digunakan untuk memotong tali pusat semasa kelahiran, amalan yang selari dengan kaitannya dengan kelahiran semula. Walau bagaimanapun, upacara tepat yang dimaksudkan untuknya dalam tempoh ini masih tidak jelas.

Kaki anak lembu: Kaki anak lembu dipercayai mengeluarkan "ba" daripada badan si mati supaya ia boleh bergerak bebas selepas kematian. "ba" (personaliti individu) akan bergabung dengan "ka", atau tenaga hidup untuk membentuk "akh" mereka. Penggunaannya serupa dengan beliung - menyentuh mulut dan bahagian badan lain. Ia juga diangkat ke bibir yang dilukis pada keranda. Ia lebih lazim semasa kerajaan lama.

Kemenyan: Kemenyan dibakar untuk membersihkan udara serta mencipta bau yang menyenangkan untuk para dewa semasa upacara.

 Proses upacara 
Tindakan-tindakan dalam upacara ini boleh berbeza sedikit bergantung pada zaman dan kepada siapa ia dilakukan. Terdapat bukti 75 tindakan yang mesti dilakukan semasa upacara ini. Yang paling terkenal adalah dari makam Rekhmire.

 Versi Rekhmire 
Versi Rekhmire upacara ini sedikit berbeza daripada huraian dalam teks-teks lain, kerana patung digunakan menggantikan mayat. Teks menekankan pembuatan patung dalam episod 2-18. Setelah siap, dalam episod 23-25, kahin akan mengorbankan lembu jantan dan menawarkan bahagian tertentu kepada patung. Mereka kemudian mula menyentuh bahagian patung seperti mata dan mulut dengan alat seperti beliung upacara, dan mempersembahkan alat termasuk pesesykaf kepadanya daripada episod 26-41. Akhirnya mereka akan mengurapi dan memakaikan kain pada patung itu dalam episod 50, dan membawakannya persembahan dalam episod 59 dan 65.

 Episod 1–9 Upacara awal
 Episod 10–22 Penghidupan patung
 Episod 23–42 Persembahan daging sejajar dengan Mesir Hulu
 Episod 43–46 Persembahan daging sejajar dengan Mesir Hilir
 Episod 47–71 Makan pengebumian
 Episod 72–75 Upacara penutup

 Proses upacara umum 

 Membersihkan badan adalah langkah penting sebelum upacara boleh dijalankan. Ini dilakukan menggunakan natron, sejenis garam untuk mengawet badan dalam proses pentahmitan. Selepas itu, minyak wangi dan minyak diletakkan di mulut dan bahagian badan lain. Ini dipercayai melambangkan air liur Horus, dewa yang dikaitkan dengan kebangkitan atau kelahiran semula. Semasa tugas ini, seorang kahin akan memakai topeng jakal untuk mewakili dewa Anubis. Mereka akan bertanggungjawab menegakkan mayat sepanjang proses ini.
 Sebelum upacara, perarakan diadakan yang mana seorang kahin Sem - lelaki tua berpangkat agama tinggi yang bertanggungjawab untuk mentahmitkan mayat - sebagai sebahagian daripada upacara ini pengsan di pintu makam dan dihidupkan semula oleh kahin lain. Selepas itu, anak si mati dan/atau kahin Sem mengisytiharkan "Aku telah menyaksikan ayahku dalam segala rupanya." Dalam senario ini, si mati dianggap sebagai Osiris manakala kahin Sem mewakili Horus. Seperti kisah mitos yang mana Horus melindungi ayahnya, kahin Sem melindungi mayat. Ini digambarkan dengan baik dalam teks piramid Unas yang menyatakan: "Osiris Unis, terimalah mata Horus, yang harus kaupeluk." Ini simbol pemulihan kerana mata Horus akhirnya dipulihkan setelah diambil oleh dewa Set dalam mitologi. Kahin Sem kemudian akan menukar pakaian sebelum memasuki makam untuk menandakan peralihan ke fasa baru upacara.
 Selepas ini, bahagian utama upacara bermula. Kahin Sem menggunakan alat khusus seperti beliung dan pesesykaf untuk menyentuh mata dan mulut si mati. Tindakan ini dianggap menghidupkan semula deria yang diperlukan untuk perjalanan ke alam akhirat. Selain itu, kahin Sem melafazkan doa dan mantera semasa prosedur ini untuk memastikan pemulihan penuh fungsi ini.
 Akhirnya, kahin Sem akan mempersembahkan hadiah seperti bijian, kemudian membalutnya dengan linen dan melafazkan mantera. Orang yang mengenali si mati akan mengadakan jamuan pengebumian untuk menamatkan upacara.

 Upacara dalam kepustakaan 
Kitab Orang Mati juga mengandungi mantera untuk proses ini, yang boleh digunakan oleh si mati pada diri mereka sendiri:

Secara harfiah diterjemahkan sebagai "pembukaan mulut," nama Mesir untuk upacara ini ialah wpt-r dan um-r. Menurut Ann Macy Roth, kata kerja wpi membawa maksud pembukaan yang membelah, membahagi atau memisahkan: "ia boleh digunakan, contohnya, untuk menggambarkan pemisahan dua pejuang, pembahagian masa, atau bahkan analisis atau penentuan kebenaran."

Teks Piramid Unas/Unis ucapan 34:

"smjn, smjn, buka mulutmu, wahai Unas!

Natron Selatan, 5 untilan El Kab.

Kau merasai rasanya di hadapan keramat-keramat dewa,

yang diludah Horus, smjn,

yang diludah Seth, smjn,

Sang Dua yang Harmoni, smjn.

Ucap empat kali:

Kau menyucikan diri dengan natron, bersama Para Pengikut Horus."

Ucapan 93:

"Basuh dirimu, Unas, buka mulutmu dengan Mata Horus!

Panggil Ka-mu, seperti Osiris, agar dia melindungimu daripada segala amarah orang mati!

Unas, terima rotimu ini yang merupakan Mata Horus!"

Makam Petosiris:

Wangian, wangian membuka mulutmu.

Itulah air liur Horus, wangian.

Itulah air liur ... , wangian.

Itulah yang menguatkan hati dua tuan, wangian.

 Hubungan dengan Mazmur 51 
Persamaan antara Pembukaan Mulut dan Mazmur 51 telah diperhatikan.Benjamin Urrutia, "Mazmur 51 dan Upacara 'Pembukaan Mulut'." Scripta Hierosolymitana: Publications of the Hebrew University of Jerusalem, jilid 28, halaman 222–223 (1982).  Persamaan termasuk:
Sebutan pembasuhan upacara dengan herba khas (Mazmur 51:2,7).
Pemulihan tulang patah (ayat 8).
"Ya Tuhan, bukalah bibirku" (ayat 15).
Korban (ayat 16, 17, dan 19).

 Lihat juga 
Amalan pengebumian Mesir purba

 Rujukan 

Kategori:Amalan pengebumian Mesir purba
Kategori:Mulut
Kategori:Mazmur